KTC บวก 3% คาดนักลงทุนเข้าเก็บหลังราคารูดแรง 2 วันติด!
KTC บวกเกือบ 3% คาดนักลงทุนเข้าเก็บหลังราคารูดหนัก 2 วันติด เหตุวิตกมาตรการคุมกำเนิดบัตรเครดิต ล่าสุด ณ เวลา 12.04 น. ราคาอยู่ที่ 110.00 บาท บวก 3.00 บาท หรือ 2.80% สูงสุดที่ 111.00 บาท ต่ำสุดที่ 106.50 บาท มูลค่าซื้อขายที่ 694.62 ล้านบาท
5 ก.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 12.04 น. ราคาอยู่ที่ 110.00 บาท บวก 3.00 บาท หรือ 2.80% สูงสุดที่ 111.00 บาท ต่ำสุดที่ 106.50 บาท มูลค่าซื้อขายที่ 694.62 ล้านบาท ขณะที่ดัชนีตลาดหุ้นไทยโดยรวมบวก 0.16%

โดยสาเหตุที่ราคาหุ้น KTC ปรับตัวขึ้นในวันนี้คาดว่านักลงทุนเข้าเก็บหลังราคาหุ้นรูดหนัก 2 วันติดต่อกันตั้งแต่วันที่ 3 ก.ค.60 เนื่องจากมีกระแสข่าวว่า ธนาคารแห่งประเทศไทย หรือ ธปท. เตรียมปรับปรุงเกณฑ์การอนุมัติการทำบัตรเครดิต ซึ่งเบื้องต้นมีแนวคิดจำกัดการถือครองบัตรเครดิต จากเดิมกำหนดให้ผู้ที่มีรายได้ตั้งแต่ 15,000 บาท/เดือน จะสามารถทำบัตรเครดิตได้ ส่วนหลักเกณฑ์ใหม่กำหนดให้ต้องมีรายได้ 30,000 บาท/เดือน
ทั้งนี้ ประเด็นดังกล่าวจะส่งผลกระทบต่อรายได้ของผู้ดำเนินธุรกิจบัตรเครดิต เนื่องจากการออกบัตรเครดิตให้ลูกค้าจะยากขึ้น กระทบต่อการจับจ่ายใช้สอยในบัตรเครดิตที่ปัจจุบันที่ประชาชนใช้นำมาทดแทนเงินสดให้ลดลง